Ir-Regolament tal-Kummissjoni (KEE) Nru 1926/2002
tal-25 ta’ Ottubru 2002
li jiffissa d-dazji applikabbli mill-1 ta’ Settembru 2002 dwar l-importazzjoni fil-Komuntà ta’ ċerti oġġetti mill-Bulgarija koperti mir-Regolament tal-Kunsill (KE) Nru 3448/93
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 3448/93 tas-6 ta’ Diċembru 1993 li jippreskrivi l-arranġamenti kummerċjali li japplikaw għal ċerti oġġeti li jirriżultaw mill-ipproċessar ta’ prodotti agrikoli [1], kif emendat bir-Regolament (KE) Nru 2580/2000 [2], u partikolarment l-Artikolu 7(4) miġjub fih,
Billi:
(1) Il-Protokoll 3 mal-Ftehim ta’ l-Ewropa li jistabbilixxi Assoċjazzjoni bejn il-Komunitajiet Ewropej u l-Istati Membri tagħhom, mill-banda waħda, u r-Repubblika tal-Bulgarija, mill-banda l-oħra, approvat bid-Deċiżjoni 94/908/Euratom, KEFA, KE tal-Kunsill u l-Kummissjoni [3], jippreskrivi l-arranġamenti kummerċjali għall-prodotti agrikoli proċessati li huma mniżżla f’lista fih.
(2) Dak il-Protokoll ġie emendat mid-Deċiżjoni Nru 2/2002 tal-Kunsill ta’ l-Assoċjazzjoni KE-Bulgarija ta’ l-1 ta’ Lulju 2002 dwar it-titjib ta’ l-arranġamenti kummerċjali għall-prodotti agrikoli proċessati maħsuba mill-Protokoll 3 mal-Ftehim Ewropew [4], li permezz tiegħu ġie provvdut tnaqqis tad-dazji applikabbli għall-importazzjonijiet ta’ ċerti oġġetti li joriġinaw mill-Bulgarija b’effett mill-1 ta’ Settembru 2002.
(3) Id-dazji applikabbli mill-1 ta’ Settembru 2002 għandhom għalhekk jiġu stabbiliti bi qbil mal-Protokoll 3 dwar importazzjonijiet ta’ ċerti oġġetti li jirriżultaw mill-ipproċessar ta’ prodotti agrikoli li joriġinaw mill-Bulgarija,
ADOTTAT DAN IR-REGOLAMENT:
L-Artikolu 1
Id-dazji applikabbli mill-1 ta’ Settembru 2002 għall-importazzjoni ta’ oġġetti li joriġinaw mill-Bulgarija, koperti mill-Anness I tal-Protokoll 3 tal-Ftehim Ewropew, huma dikjarati fl-Annessi I, II u III.
L-Artikolu 2
Dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Għandu jibda japplika mill-1 ta’ Settembru 2002.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fil-25 ta’ Ottubru 2002.